b"\n_START_ARTICLE_\nEdifici de la Pista\n_START_SECTION_\nInformaci\xc3\xb3 hist\xc3\xb2rica\n_START_PARAGRAPH_\nL'antiga Pista va ser l'edifici m\xc3\xa9s popular de Baleny\xc3\xa0 des de la postguerra fins a finals de la d\xc3\xa8cada dels 80. Era un centre c\xc3\xadvic d'all\xc3\xb2 m\xc3\xa9s complet (segons diuen els que en van poder gaudir). En el seu recinte s'hi podia trobar un bar i espai per practicar diferents esports (bitlles, front\xc3\xb3 de pilota basca, patinatge...). En aquesta pista, d'aqu\xc3\xad ve l'origen del nom, \xc3\xa9s on va n\xc3\xa9ixer un dels primers equips d'hoquei de la comarca. Es va comen\xc3\xa7ar a crear una pista nova coberta, per\xc3\xb2 l'afici\xc3\xb3 a l'hoquei va anar minvant i es va utilitzar la nova sala per a festes i revetlles. Aqu\xc3\xad \xc3\xa9s on es va instal\xc2\xb7lar tamb\xc3\xa9 una pantalla de cinema. Aquest edifici es va convertir en el m\xc3\xa9s estimat i preuat pels vilatans, per\xc3\xb2 va anar caient en des\xc3\xbas fins que el 1983 l'Ajuntament, llavors presidit per Pere Fabr\xc3\xa9, en va realitzar la compra i el va aprofitar per encabir-hi diferents espais per a les entitats del poble, algunes aules de l'escola (ja que s'havia fet petita) i R\xc3\xa0dio Pista, que es va inaugurar aquell mateix any. L'Ajuntament va planejar remodelar l'edifici, per\xc3\xb2 vistos els costos i les subvencions que es podien obtenir, va decidir enderrocar el vell i construir-ne un de nou en un altre solar del poble. L'edifici va ser constru\xc3\xaft per a la funci\xc3\xb3 de centre c\xc3\xadvic, per\xc3\xb2 en veure que no seria viable es va decidir instal\xc2\xb7lar-hi les depend\xc3\xa8ncies municipals i aprofitar la sala polivalent per fer-hi actes festius o muntar-hi un roc\xc3\xb2drom."